
ПРОЕКТ

НАРЕДБА ЗА ИЗМЕНЕНИЕ НА 
НАРЕДБА № 18
За изплащане на еднократна помощ при раждане на дете, еднократна помощ за дете, което постъпва в първи клас и пострадали при пътно – транспортни произшествия, производствени аварии, пожари, природни бедствия и други от бюджета на Община Иваново, Област Русе

ВНОСИТЕЛ: ГЕОРГИ МИЛАНОВ – КМЕТ НА ОБЩИНА ИВАНОВО 

На основание чл. 26, ал. 3 от Закона за нормативните актове, проектите на нормативни актове се публикуват за обществени консултации. С оглед изложеното, определям 30-дневен срок от публикуване на настоящия Проект за изменение на Наредба № 18 за изплащане на еднократна помощ при раждане на дете, еднократна помощ за дете, което постъпва в първи клас и пострадали при пътно – транспортни произшествия, производствени аварии, пожари, природни бедствия и други от бюджета на Община Иваново, Област Русе, в който заинтересованите лица да подават своите предложения и становища на  e-mail адрес: obshtina@ivanovo.bg

МОТИВИ:

I. Причини, налагащи изменението на наредбата
Съгласно чл. 7, ал. 2 от Закона за нормативните актове наредбата се издава за прилагане на отделни разпоредби или други подразделения на нормативен акт от по-висока степен, а според чл. 8 от ЗНА всеки общински съвет може да издава наредби, с които да урежда, съобразно нормативните актове от по-висока степен, неуредени с тях обществени отношения с местно значение. 
Като колективен орган на местното самоуправление по смисъла на чл. 18, ал. 1 от ЗМСМА, общинският съвет е овластен да издава нормативни актове, с които урежда, съобразно нормативни актове от по-висока степен, обществени отношения с местно значение. Съгласно чл. 21, ал. 2 от ЗМСМА, общинският съвет приема правилници, наредби, инструкции, решения, декларации и обръщения.
В рамките на своите правомощия Общински съвет – Иваново е приел Наредба № 18 за изплащане на еднократна помощ при раждане на дете, еднократна помощ за дете, което постъпва в първи клас и пострадали при пътно – транспортни произшествия, производствени аварии, пожари, природни бедствия и други от бюджета на Община Иваново, Област Русе с , приета с Решение № 286 по Протокол № 31/31.08.2013 г..
Настоящото изменение се налага от необходимостта да бъдат актуализирани размерите на еднократната финансова помощ, предоставяна от Община Иваново при раждане или осиновяване на дете и при постъпване на дете в първи клас. Предложената промяна е насочена към осигуряване на по-голяма финансова подкрепа за семействата и към съобразяване на размера на предоставяната помощ с настъпилите промени в икономическите и социалните условия.
През последните години се наблюдават съществени промени в икономическите условия, изразяващи се в увеличаване на цените на редица стоки и услуги. Тези процеси оказват пряко влияние върху семейните бюджети и върху финансовите средства, необходими за отглеждането, възпитанието и образованието на децата.
Съгласно данните на Националния статистически институт (НСИ) през юли 2026 г. месечната инфлация, измерена с индекса на потребителските цени (ИПЦ), е 0,8% спрямо предходния месец, а годишната инфлация за юли 2026 г. спрямо юли 2025 г. е 4,5%. Инфлацията от началото на годината за юли 2026 г. спрямо декември 2025 г. е 3,7%.
Нарастването на цените и увеличаването на разходите, свързани с отглеждането и образованието на децата, създават допълнителна финансова тежест за семействата. Това обосновава необходимостта от актуализиране на размера на еднократната финансова помощ, така че предоставяната от общината подкрепа да отговаря на настоящите потребности на семействата.
Предвид ниска раждаемост в страната, която намира отражение и на територията на Община Иваново, е необходимо да се търсят и прилагат ефективни мерки в подкрепа на семействата. Създаването на допълнителни стимули и осигуряването на по-добра финансова подкрепа при раждане и отглеждане на деца са част от възможностите за насърчаване на младите семейства да имат повече деца. 
С настоящото изменение се цели също да се създадат по-благоприятни условия за младите семейства и да се насърчи тяхното установяване и задържане на територията на общината. В дългосрочен план мярката може да допринесе за увеличаване на броя на децата и учениците и за укрепване на демографската и социалната устойчивост на общината.
Предвид гореизложеното считам, че Наредба № 18 за изплащане на еднократна помощ при раждане на дете, еднократна помощ за дете, което постъпва в първи клас и пострадали при пътно – транспортни произшествия, производствени аварии, пожари, природни бедствия и други от бюджета на Община Иваново, Област Русе, следва да бъде изменена, както следва:

§ 1. В раздел II „Условия за отпускане на средствата за подпомагане“, чл. 6, т. 1 се изменя, както следва:
„1. при раждане/осиновяване на  дете – 300 (триста) евро.“

§ 2. В раздел II „Условия за отпускане на средствата за подпомагане“, чл. 6, т. 2 се изменя, както следва:
„при постъпване на дете в първи клас – еднократно за първия учебен ден – 300 (триста) евро.“ 
§ 3. В раздел VI „Предходни и заключителни разпоредби“ се създава нов § 15, както следва:
[bookmark: _GoBack]„§ 15. „Настоящата Наредба за изменение на Наредба № 18 за изплащане на еднократна помощ при раждане на дете, еднократна помощ за дете, което постъпва в първи клас и пострадали при пътно – транспортни произшествия, производствени аварии, пожари, природни бедствия и други от бюджета на Община Иваново, Област Русе на Общински съвет – Иваново, приета с Решение № ............ по Протокол № ........./............. г. влиза в сила три дни след публикуването ѝ на интернет страницата на Община Иваново.“

II. За прилагането на новата наредба ще бъдат отпуснати финансовите средства от бюджета на Община Иваново.
III. Очакваните резултати от прилагането на актуализирания вариант на наредбата са свързани с насърчаване на раждаемостта и създаване на по-благоприятни условия за отглеждане на деца и подкрепа на младите семейства на територията на Община Иваново.
IV. Проектът на Наредбата е изготвен в съответствие с актовете от по-висока степен в Република България и с тези на Европейския съюз.



ВНОСИТЕЛ: /п/
ГЕОРГИ МИЛАНОВ
Кмет на Община Иваново
Област Русе



image1.png





